O sală plină, multe întrebări, autografe. Toate bune (şi foarte frumoase) aseară (luni seara – n.r.), la lansarea cărţii Afacerea Roşia Montană la Librăria Okian din Braşov. Cel puţin în prima parte. La plecare, în faţa librăriei, am mai stat vreo cinci minute să aştept un grup de prieteni care veneau de pe teren, mai exact de la o colectare de cabluri ale companiei Prospecţiuni, amplasate ilegal în satele de lângă Moşna. La sosire, în semn de salut, aceştia au scandat preţ de câteva secunde “Uniţi, salvăm, Roşia Montană!”. Nu am mai apucat să dau mâna cu ei, pentru că, din asfalt, lângă noi a apărut o patrulă de jandarmi care a început să latre la noi: “Buletinul sau te ducem la secţie!” (!?).

de Mihai Goţiu (Voxpublica)

Am încercat să aflu care e motivul legitimării, dar pentru un răspuns ar fi fost nevoie şi de un interlocutor. Cum n-am avut parte de aşa ceva, m-am conformat şi i-am prezentat cartea de identitate, pentru a mă legitima. Un lucru care nu l-a mulţumit pe lătrătorul de serviciu (mă scuzaţi, dar chiar asta făcea respectivul jandarm). Omul vroia să ţină între degetele lui cartea de identitate (habar n-am de ce – să o pipăie, să o miroase – pentru că datele le putea citi liniştit). Aşa că m-a invitat la secţie. Lucru care nu s-a mai întâmplat, pentru că în patrulă se afla şi un jandarm cu mai multă raţiune la purtător, care i-a atras atenţia colegului său că, oricum, are datele mele şi că a fost vorba de o lansare de carte. Lătrătorul tot nu s-a lăsat însă până nu mi-a notat datele, declarându-se jignit (!) de faptul că a trebuit să facă acest lucru în timp ce cartea de identitate se afla la mine în mână. Cum ar veni el avea motive de supărare, nu eu şi cei care veniseră la lansare!

Personal, consider că acţiunea Jandarmeriei a fost una abuzivă şi de intimidare, atât la adresa mea, cât şi la adresa celor interesaţi de cartea Afacerea Roşia Montană. Din ce mi-au povestit prietenii (şi din ce am văzut şi din alte înregistrări postate pe internet), astfel de acţiuni sunt o regulă pentru jandarmii din Braşov. Domnule ministru Radu Stroe, se poate să aveţi o discuţie cu cei de acolo? Să le explicaţi care e scopul Jandarmeriei – acela referitor la apărarea cetăţenilor? Şi despre care ar trebui să fie comportamentul unui jandarm? (cum am mai specificat şi cu alte ocazii, nu generalizez acţiunile unor jandarmi la nivelul întregii instituţii, însă voi continua să semnalez toate intervenţiile abuzive de acest gen – iar dacă o percepţie negativă în rândul opiniei publice se generalizează, responsabili sunt conducătorii Jandarmeriei, în frunte cu minstrul, atâta timp cât nu iau măsuri).

***

Şi mai e ceva, domnule ministru Radu Stroe. Înainte de a pleca la Bucureşti mi-a fost spartă maşina. V-am semnalat acest lucru (aici). A trecut o săptămână şi nu am aflat nimic despre cel care a făcut acest lucru. În cazul spargerii lunetei cetăţeanului Daniel Barbu, mobilizarea a fost exemplară. De ce nu se întâmplă acest lucru şi în cazul cetăţeanului Mihai Goţiu?

În imaginile filmate de mai jos puteţi urmări cele întâmplate la Braşov:

Acest material (cu foto şi video) a fost preluat de pe platforma Voxpublica.

N.R.: Jurnalistul Mihai Goţiu şi-a lansat pe 16 noiembrie cartea Afacerea Roşia Montană, la Cluj-Napoca şi, ulterior, în cadrul Târgului Gaudemus, şi la Bucureşti. Duminică, pe 1 Decembrie, îşi va lansa cartea la Alba-Iulia, iar în perioada 4 – 6 decembrie va fi prezent cu cartea la Timişoara.